Line Barfod (EL), 2005-01-13:
Vi er imod, at der er brugerbetaling på sundhedsområdet.
Vi ville jo allerhelst have, at man gjorde det fuldstændig gratis, men det, at man så giver 60 pct. tilskud, er i hvert fald et stykke af vejen.
Vi mener, at fedme/overvægt er et stort problem, men jeg vil også gerne sige, at jeg synes, det er meget vigtigt, at vi i debatten husker på, at vægt og udseende er meget forskelligt.
Det er meget vigtigt, at vi ikke opstiller et ideal for, hvordan man skal se ud, og så skal alle de, der ikke passer ind i det ideal, stemples, som om der er noget galt med dem.
Vi har store problemer med spiseforstyrrelser blandt børn og unge, netop fordi de hele tiden får opstillet idealer for, hvordan de skal se ud, og det skal vi passe meget på at vi ikke kommer til at skubbe til.
Når det er sagt, så vil jeg gerne vende tilbage til spørgsmålet om fedme/overvægt som et stort problem.
Det er klart fremgået af debatten, at alle er enige om, at der skal en bred indsats til, og det mener jeg bestemt også.
Diætister er ikke tilstrækkeligt, men de er led i en behandling af nogle af dem, der er blevet overvægtige.
Når vi skal se på, hvordan vi går ud og giver tilbuddet, så synes jeg også, det er vigtigt, at vi ikke begynder at stemple den enkelte og sige, at det er det enkelte barn eller den enkelte familie, der er noget galt med, som ikke kan finde ud af det.
Man skal se på, hvad det er for nogle årsager, der er til, at vi har en stor stigning i antallet af fede og overvægtige.
Vi havde for nogen tid siden – forrige år – i Velfærdsudvalget i Nordisk Råd nogle eksperter inde og fortælle om de stigende problemer og de stigende udgifter til diabetes.
De regnede med, at i løbet af få år ville udgifterne til diabetes i de nordiske lande udgøre omkring 25 pct. af sundhedsbudgettet.
Det er temmelig voldsomt.
Men da vi så bagefter spurgte, hvad vi skal gøre for at gøre noget ved problemet, hvad vi kan gøre for at forebygge, at folk tager så meget på, var det allerførste råd, vi fik fra en af eksperterne: Luk bymidterne for biler!
Det er vigtigt, at vi ser generelt på, hvordan vi har indrettet samfundet, og det er et stort problem, at flere og flere børn i dag bliver kørt til og fra alting, at mange mennesker kører i bil hele vejen hjemmefra og direkte til der, hvor de arbejder, i stedet for at vi havde indrettet samfundet, så man kunne gå eller tage bus enten hele vejen hjemmefra og dertil, hvor man skal, eller hen til en bus eller et tog og så derfra videre, hvor man så igen skal bevæge sig.
På samme måde skal vi i det hele taget se på at indrette samfundet, så man naturligt kommer til at bevæge sig, i stedet for at man hele tiden skal flyttes med biler, elevatorer, eller hvad det nu kan være.
En anden ting, der er vigtig at se på efter vores opfattelse, er at sikre et godt tilbud om mad.
Der er det altså utrolig vigtigt, at børnene lige fra de er helt små lærer at spise noget god mad, lærer, hvordan man tilbereder god mad. Derfor håber vi, at vi en dag kan få et flertal i Folketinget for at sikre god mad til alle børn både i vuggestuer, børnehaver og skoler.
Vi mener også, det er vigtigt at sætte ind over for reklamer.
Med hensyn til rygning har man jo efterhånden sat ind over for reklamerne, men det har man altså ikke gjort over for slik, sodavand og andre ting.
I den amerikanske dokumentarfilm »Supersize me« med ham, der levede af burgere i en måned, er der også nogle eksempler på reklamer og deres påvirkning af børn.
Jeg synes, at sundhedsministeren burde overveje at gøre en indsats for, at den bliver vist rigtig mange steder.
Det påvistes bl.a., hvordan nogle af de amerikanske skolebørn kunne huske klovnen fra McDonald’s-reklamerne, men ikke kendte deres egen præsident eller andre personer.
Det viser noget om reklamens magt, som jeg synes det er vigtigt at se på.
Vi synes, at det her er et udmærket forslag, men der skal mange andre ting til, og vi håber, at vi begynder at kunne tænke i indretningen af hele samfundet og kunne se på, hvad vi generelt kan gøre for at modvirke, at der er alt for mange, der bliver overvægtige.
M040S33983504KAJE.FM.FM Page 3502 Monday, February 14, 2005 12:41 PM